РЕПУБЛИКА СРБИЈА

НАРОДНА СКУПШТИНА

Одбор за административно-буџетска

и мандатно-имунитетска питања

21 Број: 06–2/25-22

02. фебруар 2022. године

Б е о г р а д

ЗАПИСНИК

СА 51. СЕДНИЦЕ ОДБОРА ЗА АДМИНИСТРАТИВНО-БУЏЕТСКA И МАНДАТНО-ИМУНИТЕТСКА ПИТАЊА, ОДРЖАНЕ 02.ФЕБРУАРА 2022. ГОДИНЕ

Седница је почела у 15,00 часова.

Седници је, сагласно члану 70. став 1. алинеја прва Пословника Народне скупштине, председавао др Александар Мартиновић, председник Одбора.

Седници су присуствовали чланови Одбора: Адам Шукало, Верољуб Матић, Бранимир Спасић, Дарко Лакетић, Ивана Николић, Небојша Бакарец, Марина Рагуш и Бранимир Јовановић.

Седници су присуствовали и заменици чланова Одбора: Виктор Јевтовић, заменик Драгане Баришић, члана Одбора, Дијана Радовић заменик Ђорђа Милићевића, члана Одбора и Нина Павићевић, заменик Угљеше Марковића, члана Одбора.

Седници нису присуствовали чланови Одбора: Драгана Баришић, Лука Кебара, Мирослав Кондић, Ђорђе Милићевић, Угљеша Марковић, Мира Петровић и Шаип Камбери.

Седници је приступила Сандра Божић, члан Одбора, током разматрања 2. тачке Дневног реда.

На позив председника Одбора, седници је присуствовао Лука Милошевић, секретар Комисије за контролу државне помоћи.

На предлог председника, Одбор је једногласно утврдио следећи:

Д н е в н и р е д:

- усвајање записника са 50. седнице Одбора -

1. Разматрање оставке коју је на функцију народног посланика поднела Самира

Ћосовић (01 број: 118-109/22 од 21. јануара 2022. године);

2. Разматрање Захтева Комисије за контролу државне помоћи за прибављање

сагласности за заснивање радног односа са новим лицима (21 Број: 112-2513/21

од 31. децембра 2021. године и од 10. јануара 2022. године);

3. Разматрање захтева Јахје Фехратовића, народног посланика, за остваривање

права на закуп стана у Београду и права на накнаду за одвојени живот од

породице (21 број: 120-128/22 од 27. јануара 2022. године).

Пре преласка на рад по утврђеном дневном реду, председник Одбора је предложио да се усвоји записник са 50. седнице Одбора. Одбор је једногласно, без примедби, усвојио записник са 50. седнице Одбора.

**Прва тачка дневног реда:** Разматрање оставке коју је на функцију народног посланика поднела Самира Ћосовић

Имајући у виду поднету оставку, председник Одбора је предложио да Одбор Народној скупштини поднесе извештај о наступању случаја из члана 88. став 1. тачка 2. Закона о избору народних посланика у коме се оставка наводи као један од разлога за престанак мандата народном посланику пре истека времена на које је изабран, с предлогом да Народна скупштина констатује престанак мандата именованом народном посланику.

Председник Одбора је предложио да у извештају буде одређен председник Одбора за известиоца на седници Народне скупштине.

Дискусије није било.

Одбор је, на предлог председника, једногласно усвојио и Народној скупштини поднео следећи

И З В Е Ш Т А Ј

Одбор је утврдио да је подношењем оставкe народног посланика Самире Ћосовић, изабране са Изборне листе „АЛЕКСАНДАР ВУЧИЋ – ЗА НАШУ ДЕЦУ“ наступио случај из члана 88. став 1. тачка 2. Закона о избору народних посланика, у коме се подношење оставке наводи као један од разлога за престанак мандата народном посланику пре истека времена на које је изабран, те предлаже да Народна скупштина, у смислу члана 88. ст. 3. и 4. истог закона, констатује престанак мандата именованом народном посланику.

На тај начин омогућава се избор новог народног посланика, путем додељивања мандата другом кандидату са наведене изборне листе, у складу са чланом 92. Закона о избору народних посланика.

**Друга тачка дневног реда:** Разматрање Захтева Комисије за контролу државне помоћи за прибављање сагласности за заснивање радног односа са новим лицима

Секретар Комисије за контролу државне помоћи, Лука Милошевић, образложио је поднети захтев, наводећи превасходно законску обавезу прописану Законом о буџетском систему за прибављање сагласности за заснивање радног односа на неодређено време са новим лицима. Секретар Комисије је упознао чланове Одбора да Комисија тренутно има 11 упражњених радних места, од којих ће пет попунити по добијању сагласности Одбора. Указао је да је обим посла повећан, те да нису довољни тренутни кадровски капацитети и истакао да су пет нових лица са којима се планира заснивање радног односа, високошколски образована. Такође је истакао да је предметно запошљавање условљено постојањем одговарајућих финансијских средстава, у складу са средствима обезбеђеним Законом о буџету Републике Србије за 2022. године, опредељених за рад Комисије за контролу државне помоћи.

Дискусије није било.

На предлог председника, Одбор је једногласно усвојио Захтева Комисије за контролу државне помоћи за прибављање сагласности за заснивање радног односа са новим лицима.

**Трећа тачка дневног реда:** Разматрање захтева Јахје Фехратовића, народног посланика, за остваривање права на закуп стана у Београду и права на накнаду за одвојени живот од породице

На предлог председника, Одбор је једногласно донео решење којим се народном посланику Јахји Фехратовићу, утврђује право на исплату месечне накнаде на име закупа стана у Београду, у износу од 35.000, 00 динара, почев од 1. јануара 2022. године до 01. јула 2022. године, односно до конституисања новог сазива Народне скупштине.

На предлог председника, Одбор је једногласно донео Решење којим се народном посланику Јахји Фехратовићу, утврђује право на накнаду за одвојени живот од породице у износу од 40% просечне зараде по запосленом у привреди Републике Србије, према последњем коначном објављеном податку републичког органа надлежног за послове статистике, на дан исплате, почев од 01. јануара 2022. године закључно са 01. јулом 2022. године, односно до конституисања новог сазива Народне скупштине.

\* \* \*

Седница је завршена у 15,10 часова.

Саставни део овог записника чини обрађени тонски снимак седнице Одбора.

СЕКРЕТАР ПРЕДСЕДНИК

Светлана Дедић др Александар Мартиновић